CELEX: 32018R1640
Language: ro
Date: 2018-07-13 00:00:00
Title: Regulamentul delegat (UE) 2018/1640 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu cerințele în materie de guvernanță și de control aplicabile contribuitorilor supravegheați (Text cu relevanță pentru SEE.)

5.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 274/16
               
            
         REGULAMENTUL DELEGAT (UE) 2018/1640 AL COMISIEI
         din 13 iulie 2018
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu cerințele în materie de guvernanță și de control aplicabile contribuitorilor supravegheați
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 16 alineatul (5) al patrulea paragraf,
         întrucât:
         
                     (1)
                  
                  
                     Articolul 16 din Regulamentul (UE) 2016/1011 impune contribuitorilor supravegheați anumite cerințe în materie de guvernanță și control, inclusiv cerința de a dispune de un cadru de control care să asigure integritatea, exactitatea și fiabilitatea datelor de intrare și cerința de a dispune de sisteme și controale eficace pentru a asigura integritatea și fiabilitatea tuturor contribuțiilor cu date de intrare. O parte din aceste cerințe au fost deja abordate la articolele 11 și 15 din Regulamentul (UE) 2016/1011 și în regulamentele delegate aferente. Cu toate acestea, în anumite privințe, dispozițiile prezentului Regulament delegat al Comisiei le depășesc pe cele de la articolele 11 și 15 din Regulamentul (UE) 2016/1011, iar anumiți contribuitori supravegheați s-ar putea să nu facă obiectul dispozițiilor prevăzute la articolele 11 și 15 deoarece contribuie cu date la indici de referință furnizați de administratori care sunt excluși din domeniul de aplicare al Regulamentului (UE) 2016/1011. Pentru a se evita insecuritatea juridică, cerințele stabilite în prezentul Regulament delegat al Comisiei nu aduc atingere articolelor 11 și 15 din Regulamentul (UE) 2016/1011 și regulamentelor delegate aferente și sunt, prin urmare, aplicabile numai în măsura în care completează dispozițiile menționate anterior.
                  
               
                     (2)
                  
                  
                     Cadrul de control stabilit de un contribuitor supravegheat ar trebui să includă o procedură de identificare și gestionare a cazurilor de încălcare a Regulamentului (UE) 2016/1011 și de nerespectare a codului de conduită aplicabil, precum și politici privind denunțarea neregulilor și supravegherea și reexaminarea periodică a procesului de contribuire cu date de intrare. Acest lucru este necesar pentru a le permite contribuitorilor supravegheați să garanteze că acțiunile lor sunt legale și că datele de intrare furnizate sunt exacte și fiabile.
                  
               
                     (3)
                  
                  
                     Formarea pe care transmițătorii angajați de un contribuitor supravegheat au obligația să o urmeze în temeiul articolului 16 alineatul (2) litera (b) din Regulamentul (UE) 2016/1011 ar trebui să includă, de asemenea, o formare privind modul în care indicele de referință este destinat să măsoare piața sau realitatea economică subiacentă și o formare privind toate elementele codului de conduită aplicabil contribuției cu date de intrare. Această formare reprezintă un instrument esențial în asigurarea faptului că transmițătorii de date acționează în mod corespunzător și în conformitate cu metodologia indicelui de referință.
                  
               
                     (4)
                  
                  
                     Măsurile de gestionare a conflictelor de interese pe care trebuie să le instituie un contribuitor supravegheat în temeiul articolului 16 alineatul (2) litera (c) din Regulamentul (UE) 2016/1011 ar trebui să includă măsuri de separare a transmițătorilor de alți angajați ai contribuitorului și măsuri privind politica de remunerare aplicată de contribuitor în cazul transmițătorilor pentru a reduce la minimum stimulentele care i-ar putea determina pe transmițători să manipuleze contribuția cu date de intrare.
                  
               
                     (5)
                  
                  
                     Sistemele de păstrare a evidențelor pe care trebuie să le instituie, în temeiul articolului 16 alineatul (2) litera (d) din Regulamentul (UE) 2016/1011, un contribuitor supravegheat ar trebui să includă cerința de a ține evidența comunicațiilor referitoare la furnizarea datelor de intrare, inclusiv numele transmițătorilor. Acest lucru este necesar pentru a se asigura un nivel adecvat de transparență.
                  
               
                     (6)
                  
                  
                     Dacă le oferim contribuitorilor dreptul de a-și utiliza puterea discreționară, există riscul ca experți diferiți să utilizeze această putere discreționară în mod diferit sau ca același expert să o utilizeze în mod diferit de-a lungul timpului. Puterea discreționară sporește, de asemenea, vulnerabilitatea indicilor de referință relevanți la manipulare. Prin urmare, este necesar ca politicile stabilite în temeiul articolului 16 alineatul (3) din Regulamentul (UE) 2016/1011 să includă un cadru care să asigure coerența în ceea ce privește utilizarea puterii de decizie sau a puterii discreționare și să reducă riscul de manipulare. Un astfel de cadru ar trebui să impună obligația efectuării de revizuiri interne regulate în ceea ce privește aplicarea avizului experților. Acesta ar trebui să identifice, de asemenea, tipurile de informații care trebuie și cele care nu trebuie luate în considerare pentru definirea în mod corespunzător a limitelor puterii discreționare.
                  
               
                     (7)
                  
                  
                     Administratorilor ar trebui să li se acorde suficient timp pentru a asigura conformitatea cu cerințele prezentului regulament. Prin urmare, prezentul regulament ar trebui să se aplice după două luni de la intrarea sa în vigoare.
                  
               
                     (8)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (9)
                  
                  
                     ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (2),
                  
               ADOPTĂ PREZENTUL REGULAMENT:
         
            Articolul 1
            Domeniul de aplicare
            Prezentul regulament nu îi vizează pe contribuitorii supravegheați care contribuie cu date numai pentru indicii de referință nesemnificativi și nu li se aplică acestor contribuitori.
            Cerințele impuse în temeiul prezentului regulament se aplică fără a se aduce atingere cerințelor impuse în temeiul articolelor 11 și 15 din Regulamentul (UE) 2016/1011 și nici standardelor tehnice de reglementare adoptate în temeiul articolului 11 alineatul (5) și al articolului 15 alineatul (6) din Regulamentul (UE) 2016/1011 (3).
         
         
            Articolul 2
            Cadrul de control
            Cadrul de control pe care un contribuitor supravegheat are obligația de a-l institui în temeiul articolului 16 alineatul (1) din Regulamentul (UE) 2016/1011 include instituirea și menținerea a cel puțin următoarelor controale:
            
                        (a)
                     
                     
                        un mecanism eficace de supraveghere destinat supravegherii procesului de contribuire cu date de intrare care să includă un sistem de gestionare a riscurilor, identificarea personalului cu funcții superioare responsabil cu procesul de contribuire cu date și implicarea tuturor funcțiilor de asigurare a conformității și de audit intern din cadrul organizației contribuitorului;
                     
                  
                        (b)
                     
                     
                        o politică privind denunțarea neregulilor, care să includă garanții corespunzătoare pentru denunțători;
                     
                  
                        (c)
                     
                     
                        o procedură de identificare a și gestionare cazurilor de încălcare a Regulamentului (UE) 2016/1011 și de nerespectare a codului de conduită aplicabil elaborat în temeiul articolului 15 din regulamentul menționat, care să includă o procedură de investigare a încălcărilor constatate și de înregistrare a măsurilor luate în consecință;
                     
                  
                        (d)
                     
                     
                        revizuiri periodice ale procesului de contribuire cu date, care trebuie efectuate cel puțin o dată pe an și ori de câte ori se modifică codul de conduită aplicabil.
                     
                  
         
            Articolul 3
            Controale privind transmițătorii
            
               (1)   Sistemele și controalele pe care un contribuitor supravegheat are obligația să le instituie în temeiul articolului 16 alineatul (2) litera (a) din Regulamentul (UE) 2016/1011 includ un proces documentat și eficace de contribuire cu date și cel puțin următoarele elemente:
               
                           (a)
                        
                        
                           un proces de desemnare a transmițătorilor și proceduri pentru efectuarea contribuțiilor atunci când un transmițător este indisponibil în mod neașteptat, inclusiv de desemnare a înlocuitorilor;
                        
                     
                           (b)
                        
                        
                           proceduri și sisteme de monitorizare a datelor utilizate pentru contribuții, precum și a contribuțiilor propriu-zise, care sunt capabile să genereze alerte în conformitate cu parametri predefiniți de către contribuitor.
                        
                     
            
               (2)   Fără a aduce atingere niciunei cerințe impuse în temeiul articolului 15 din Regulamentul (UE) 2016/1011, contribuitorul are în vedere următoarele criterii atunci când stabilește, în sensul articolului 16 alineatul (2) litera (a) din regulamentul menționat, dacă este proporțională instituirea unui proces de aprobare de către o persoană fizică care deține o poziție superioară ierarhic transmițătorului:
               
                           (a)
                        
                        
                           marja de discreție pe care o presupune procesul de contribuire;
                        
                     
                           (b)
                        
                        
                           natura, amploarea și complexitatea activităților desfășurate de contribuitorul supravegheat;
                        
                     
                           (c)
                        
                        
                           posibilitatea apariției unor conflicte de interese între contribuirea cu date de intrare la indicii de referință și alte activități de tranzacționare sau de altă natură desfășurate de contribuitor.
                        
                     
            
               (3)   În cazul în care controalele instituite de un contribuitor supravegheat includ un proces de aprobare de către o persoană fizică care deține o poziție superioară ierarhic transmițătorului, controalele respective trebuie să includă reguli clare cu privire la momentul în care se acordă aprobarea și, în cazul în care există posibilitatea ca aprobarea să fie efectuată după transmiterea datelor de intrare, aceste reguli trebuie să precizeze circumstanțele în care se obține aprobarea după transmiterea datelor și intervalul de timp maxim în care trebuie să se acorde o astfel de aprobare.
            
         
         
            Articolul 4
            Formarea transmițătorilor
            
               (1)   Sistemele și controalele pe care un contribuitor supravegheat are obligația să le instituie în temeiul articolului 16 alineatul (2) litera (b) din Regulamentul (UE) 2016/1011 includ programe de formare care să asigure că fiecare transmițător are:
               
                           (a)
                        
                        
                           cunoștințele și experiența corespunzătoare în ceea ce privește modul în care indicele de referință este destinat să măsoare piața sau realitatea economică subiacentă;
                        
                     
                           (b)
                        
                        
                           cunoștințele corespunzătoare cu privire la toate elementele codului de conduită aplicabil elaborat în temeiul articolului 15 alineatul (1) din regulamentul menționat, dacă există un astfel de cod.
                        
                     
            
               (2)   Cunoștințele transmițătorilor menționate la alineatul (1) literele (a) și (b), precum și cunoștințele referitoare la cerințele prevăzute în Regulamentul (UE) 2016/1011 și în Regulamentul (UE) nr. 596/2014 al Parlamentului European și al Consiliului (4), în măsura în care sunt aplicabile sarcinilor transmițătorilor, trebuie reevaluate periodic și, în orice caz, cel puțin o dată pe an, pentru a se verifica, pentru fiecare dintre aceștia, dacă este în continuare adecvat să acționeze ca transmițători.
            
            
               (3)   Alineatul (2) nu se aplică în cazul contribuitorilor supravegheați la indici de referință semnificativi.
            
         
         
            Articolul 5
            Conflicte de interese
            
               (1)   Măsurile de gestionare a conflictelor de interese pe care un contribuitor supravegheat are obligația să le instituie în temeiul articolului 16 alineatul (2) litera (c) din Regulamentul (UE) 2016/1011 includ cel puțin următoarele măsuri:
               
                           (a)
                        
                        
                           un registru al conflictelor de interese care trebuie actualizat și utilizat pentru a înregistra toate conflictele de interese identificate și toate măsurile luate pentru a le gestiona. Registrul trebuie să poată fi accesat de către auditori interni sau externi;
                        
                     
                           (b)
                        
                        
                           separarea fizică a transmițătorilor de alți angajați ai contribuitorului, atunci când o astfel de separare este adecvată, ținând cont de nivelul discreționar pe care îl presupune procesul de contribuire, de natura, amploarea și complexitatea activităților contribuitorului și de posibilitatea apariției unor conflicte de interese între contribuirea cu date de intrare la indicii de referință și alte activități de tranzacționare sau de altă natură desfășurate de contribuitor;
                        
                     
                           (c)
                        
                        
                           proceduri de control intern corespunzătoare care să includă, în cazul în care nu există nicio separare organizațională sau fizică a angajaților, reguli care reglementează interacțiunea transmițătorilor cu angajații din front office.
                        
                     
            
               (2)   Măsurile de gestionare a conflictelor de interese includ, de asemenea, politici de remunerare a transmițătorilor care să asigure că remunerarea transmițătorilor nu este legată de niciunul dintre elementele următoare:
               
                           (a)
                        
                        
                           valoarea indicelui de referință;
                        
                     
                           (b)
                        
                        
                           valorile specifice ale datelor transmise; și
                        
                     
                           (c)
                        
                        
                           exercitarea, de către contribuitorul supravegheat, a unei activități specifice care ar putea da naștere unui conflict de interese cu contribuirea cu date de intrare la indicele de referință.
                        
                     
         
         
            Articolul 6
            Păstrarea evidențelor
            
               (1)   Evidențele care trebuie păstrate în temeiul articolului 16 alineatul (2) litera (d) din Regulamentul (UE) 2016/1011 în legătură cu comunicațiile referitoare la furnizarea de date de intrare includ înregistrarea contribuțiilor furnizate și numelor transmițătorilor.
            
            
               (2)   Evidențele care trebuie păstrate în temeiul articolului 16 alineatul (2) litera (d) din Regulamentul (UE) 2016/1011 în legătură cu expunerea contribuitorului la instrumentele financiare care utilizează indicele respectiv ca referință includ înregistrarea tipului de activitate pe care o desfășoară contribuitorul supravegheat care dă naștere expunerii.
            
            
               (3)   Evidențele care trebuie păstrate în temeiul articolului 16 alineatul (2) litera (e) din Regulamentul (UE) 2016/1011 în legătură cu auditurile interne și externe includ înregistrarea fișei de audit, a raportului de audit și a eventualelor măsuri luate ca răspuns la fiecare audit.
            
            
               (4)   Alineatul (3) nu se aplică în cazul contribuitorilor supravegheați la indici de referință semnificativi.
            
         
         
            Articolul 7
            Avizul experților
            Politicile pe care un contribuitor supravegheat trebuie să le stabilească în temeiul articolului 16 alineatul (3) din Regulamentul (UE) 2016/1011 în cazul în care datele de intrare se bazează pe avizul experților trebuie să includă cel puțin următoarele elemente:
            
                        (a)
                     
                     
                        un cadru care să asigure coerența între diferiți transmițători, precum și coerența în timp în legătură cu utilizarea puterii de decizie sau a puterii discreționare;
                     
                  
                        (b)
                     
                     
                        identificarea tipurilor de informații care pot sau nu să fie luate în considerare în utilizarea puterii de decizie sau a puterii discreționare;
                     
                  
                        (c)
                     
                     
                        procedurile de revizuire a oricărei utilizări a puterii de decizie sau a puterii discreționare.
                     
                  
         
            Articolul 8
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 25 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
         
            (3)  Regulamentul delegat (UE) 2018/1638 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu modul în care se asigură caracterul adecvat și verificabil al datelor de intrare, precum și procedurile interne de supraveghere și verificare de care dispune contribuitorul, a căror instituire trebuie să fie garantată de către administratorul unui indice de referință critic sau semnificativ în cazul în care datele de intrare sunt furnizate de o funcție de front office (a se vedea pagina 6 din prezentul Jurnal Oficial) și Regulamentul delegat (UE) 2018/1639 din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu elementele codului de conduită care trebuie să fie elaborat de administratorii indicilor de referință bazați pe date de intrare provenite de la contribuitori (a se vedea pagina 11 din prezentul Jurnal Oficial).
         
            (4)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).